Hej Bolius eksperter.


Jeg håber i kan hjælpe:


I 2005 købte min kone og jeg, et hus, som ifølge salgs opstillingen og bbr, var 122 m2.


Vi har imellem tiden fået børn, og huset er nu blevet os for småt. 


I forbindelse med planer om Tilbygning, opdager vi at vores hus er noget mindre end vi troede.


Vi har desværre ikke checket tegningerne, som fulgte med købet, før nu, og regner jeg på det, er huset 113 m2. Grundplans tegningerne var angivede til ikke at være målfaste.


Måler jeg selv huset efter, er huset 114 m2.


Huset blev købt som dødsbo.


Er der noget vi kan gøre, for at opnå nogen form for kompensation/erstatning?


Vi har jo betalt for 122 m2, men har kun fået 114 m2.


 Vi har betalt 14.688,- pr m2. * 8 = 117.504,- for meget .


Det er vi selvsagt meget kede af.


 Vi tænker også at søge om Tilbage betaling af ejendomsskat?


I huset er indbygget et redskabsrum, som vi også har betalt ejendomsskat for, som vi derudover har tænkt os at søge tilbagebetalt.


Og til sidst; vil banken mon være mindre villige til at give tilsagn om lån til tilbygning?


Vi har fået mundtlig tilsagn om lån udfra vurdering af vores hus på "122 m2"


Mvh I. B. L.


Hvad betyder det hvis huset er mindre end oplyst i BBR ?
Kære Ismael L. 


Du skal være opmærksom på boligarealet regnes til yderside ydervægge, og det samlede boligareal er summen af alle bruttoetagearealer, herunder udnyttet tagetage og eventuel del af kælder der er godkendt til beboelse m.v.  
Hvordan arealet skal registreres kan du læse i BBR (Bygnings- og Boligregistret) : [Arealvejledning](http://bbr.dk/arealvejledning/0/30 "Opens external link in new window")

Som boligejer har du ansvaret for at oplysningerne i BBR er korrekte, da de danner grundlag for beregningen af bl.a. ejendomsværdiskat og afgifter til vand og renovation. Hvis du er i tvivl om arealet er korrekt kan du få en landinspektør til at opmåle huset.   
  
 Hvis du mener der er fejl i oplysningerne skal du henvende dig til din kommune, så oplysningerne i BBR-registret kan blive justeret så de svarer til de faktiske forhold på ejendommen.  
  
Når du er sikker på det helt korrekte areal, må henvende dig til skat, der baserer beskatningen på oplysningerne i BBR.  
Og  du skal henvende dig til kreditforening/bank og orientere om det korrekte areal, da forudsætningen tilsagnet til lånet muligvis har ændret sig, de må så vurdere om det har betydning for jeres aftaler.


Der er mange forskellige forhold der har indflydelse på salgsprisen på en bolig,  og har du købt huset ude fra den indretning du har set inden handlen og ikke en pris pr. kvadratmeter, så vil en mindre afvigelse betragtes sjældent som en mangel der kan føre til afslag i prisen.


 

